CELEX: 52015DP0084
Language: bg
Date: 2015-03-25 00:00:00
Title: Решение на Европейския парламент от 25 март 2015 г. относно искане за снемане на имунитета на Иван Яковчич (2014/2169(IMM))

2.9.2016   
            
            
               BG
            
            
               Официален вестник на Европейския съюз
            
            
               C 324/16
            
         P8_TA(2015)0084
   Искане за снемане на имунитета на Иван Яковчич
   Решение на Европейския парламент от 25 март 2015 г. относно искане за снемане на имунитета на Иван Яковчич (2014/2169(IMM))
   (2016/C 324/03)
   
      Европейският парламент,
   
               —
            
            
               като взе предвид искането за снемане на имунитета на Иван Яковчич, предадено на 5 септември 2014 г. от адвоката на пострадалата страна в качеството ѝ на частен тъжител по наказателно производство, висящо в Общинския съд в Пазин (Хърватия) (Изх. № K-143/14), и обявено в пленарно заседание на 23 октомври 2014 г.,
            
         
               —
            
            
               като взе предвид писмата на постоянния представител на Република Хърватия към Европейския съюз от 14 февруари 2014 г. и от 16 януари 2015 г., с които се потвърждава, че съгласно относимите разпоредби на хърватското право пострадалата страна, установена в производството като частен тъжител, има право да поиска снемането на имунитета на хърватски член на Европейския парламент,
            
         
               —
            
            
               като изслуша Иван Яковчич съгласно член 9, параграф 5 от своя правилник,
            
         
               —
            
            
               като взе предвид член 8 от Протокол № 7 за привилегиите и имунитетите на Европейския съюз и член 6, параграф 2 от Акта от 20 септември 1976 г. за избиране на членове на Европейския парламент чрез всеобщи преки избори,
            
         
               —
            
            
               като взе предвид решенията на Съда на Европейския съюз от 12 май 1964 г., 10 юли 1986 г., 15 и 21 октомври 2008 г., 19 март 2010 г., 6 септември 2011 г. и 17 януари 2013 г. (1),
            
         
               —
            
            
               като взе предвид своята резолюция от 24 април 2009 г. относно парламентарния имунитет в Полша (2),
            
         
               —
            
            
               като взе предвид членове 23 и 28 от Правилника за дейността на Парламента на Република Хърватия,
            
         
               —
            
            
               като взе предвид член 61, параграф 1 от Наказателно-процесуалния кодекс на Република Хърватия,
            
         
               —
            
            
               като взе предвид член 5, параграф 2, член 6, параграф 1 и член 9 от своя правилник,
            
         
               —
            
            
               като взе предвид доклада на комисията по правни въпроси (A8-0059/2015),
            
         
               А.
            
            
               като има предвид, че адвокатът на частния тъжител е поискал снемане на парламентарния имунитет на члена на Европейския парламент Иван Яковчич във връзка със съдебно производство, свързано с обвинение в извършване на престъплението обида;
            
         
               Б.
            
            
               като има предвид, че с писмо от 14 февруари 2014 г. постоянният представител на Република Хърватия към ЕС информира председателя на Парламента, че при липса на специални процедурни правила по отношение на искането за снемане на имунитета на хърватски членове на Европейския парламент следва да се прилагат разпоредбите, които уреждат исканията за снемане на имунитета на членове на националния парламент, и че по силата на тези разпоредби искането за разрешение на предварителното задържане (досъдебното задържане) или за образуване на наказателно производство срещу член на Парламента може да бъде представено от компетентен държавен орган, пострадалата страна в качеството ѝ на граждански ищец или частен тъжител;
            
         
               В.
            
            
               като има предвид, че с писмо от 16 януари 2015 г. постоянният представител на Република Хърватия към ЕС потвърди, че съдебното производство, във връзка с което е било поискано снемането на имунитета на г-н Яковчич, действително е висящо в компетентния съд в Хърватия;
            
         
               Г.
            
            
               като има предвид, че съгласно член 8 от Протокола за привилегиите и имунитетите на Европейския съюз членовете на Европейския парламент не могат да бъдат подлагани под каквато и да било форма на претърсване, задържане или съдебно производство във връзка с изразените от тях мнения или подадените от тях гласове при изпълнението на задълженията им;
            
         
               Д.
            
            
               като има предвид, че целта на тази разпоредба е да гарантира, че членовете на Европейския парламент се ползват със свобода на словото по принцип, но като има предвид, че правото на свобода на словото не разрешава уронване на доброто име, оклеветяване, подбуждане към омраза или поставяне под въпрос на честта на други лица;
            
         
               Е.
            
            
               като има предвид, че искането за снемане на имунитета се отнася до наказателното производство, образувано срещу г-н Яковчич съгласно член 147, параграфи 1 и 2 от Наказателния кодекс на Хърватия във връзка с обвинение в обидни изявления, направени от него в интервю по Хърватското радио и телевизия (ХРТ) на 22 юли 2014 г.;
            
         
               Ж.
            
            
               като има предвид, че съгласно член 61, параграф 1 от Наказателно-процесуалния кодекс на Република Хърватия (Zakon o kaznenom postupku) при дела от частен характер частната тъжба трябва да се подаде в срок от три месеца от деня, в който физическото или юридическото лице, което има право да подаде тъжба, е узнало за престъплението и за извършителя му;
            
         
               З.
            
            
               като има предвид, че според член 9, параграф 2 от Правилника за дейността на Парламента исканията за снемане на имунитет трябва да се разгледат своевременно, като същевременно се отчита относителната им сложност;
            
         
               И.
            
            
               като има предвид, че г-н Яковчич е бил член на Европейския парламент към момента на интервюто; като има предвид, че изявленията, за които се твърди, че са извършени, се отнасят до въпрос, който датира от времето, когато той все още не е заемал тази длъжност;
            
         
               Й.
            
            
               като има предвид, че поради това въпросните изявления нямат пряка и очевидно налагаща се връзка с изпълнението на задълженията на г-н Яковчич като член на Европейския парламент, нито пък те представляват изразено мнение или подаден глас при изпълнение на задълженията му като член на Европейския парламент по смисъла на член 8 от Протокол № 7;
            
         
               К.
            
            
               като има предвид, че следователно не може да се счита, че г-н Яковчич е действал в изпълнение на задълженията си като член на Европейския парламент;
            
         
            
               1.
            
            
               Счита, че искането за снемане на имунитета на г-н Яковчич е подадено от компетентния орган по смисъла на член 9, параграф 1 от Правилника за дейността и че на това основание то следва да бъде прието за допустимо; освен това счита, че в светлината на член 9, параграф 2 от Правилника за дейността няма предвиден краен срок, в който Парламентът трябва да вземе решение по дадено искане за снемане на имунитет;
            
         
            
               2.
            
            
               Решава да снеме имунитета на Иван Яковчич;
            
         
            
               3.
            
            
               Възлага на своя председател незабавно да предаде настоящото решение и доклада на своята компетентна комисия на компетентния орган на Република Хърватия и на Иван Яковчич.
            
         
      (1)  Решение на Съда от 12 май 1964 г., Wagner/Fohrmann и Krier, 101/63, ECLI:EU:C:1964:28; решение на Съда от 10 юли 1986 г., Wybot/Faure и други, 149/85, ECLI:EU:C:1986:310; решение на Общия съд от 15 октомври 2008 г., Mote/Парламент, T-345/05, ECLI:EU:T:2008:440; решение на Съда от 21 октомври 2008 г., Marra/De Gregorio и Clemente, C 200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C 163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23.
   
      (2)  ОВ C 184 E, 8.7.2010 г., стp. 72.